'Semi-soet' hou virtuele reünie en kykers kan saamkuier | Netwerk24
Deur AJ Opperman 27 Mei 2020 17:08
Paul du Toit, Diaan Lawrenson, James Alexander, Corine du Toit, Anel Alexander, Louw Venter, Sandra Vaughn en Nico Panagio op die stel van die fliek 'Semi-soet'.
Anders as in die fliek, kan hulle nie wyn proe óf pars nie, maar die akteurs Sandra Vaughn, Louw Venter, Anel Alexander, Nico Panagio, Paul du Toit, Corine du Toit en Diaan Lawrenson gaan vir die eerste keer in byna 'n dekade saam op skerm verskyn.
Die akteur James Gracie (voorheen Alexander) tree as seremoniemeester op.
"Terselfdertyd gaan ons nuus deel oor Semi-soet se opvolgfliek waaraan ons werk," sê Vaughn, ook een van die draaiboekskrywers van die eerste sowel as die tweede fliek.
"Ons het ook gevoel ons moet iets doen, want die inperking is ons hede. Anel het onlangs vir my name gestuur van oorsese reekse waarvan die heel eerste episodes se draaiboeke deur die akteurs op 'n virtuele platform gelees word. Semi-soet is egter te lank om so iets te doen, maar ons wil nogtans iets aanbied. Daarom deel ons nou goed van die fliek wat nog nooit voorheen gesien is nie."
Die akteurs en die rolprentspan het baie pret op stel gehad en hulle wil hul herinneringe deel.
Joshua Rous was die regisseur en Alexander en Gracie was die vervaardigers. Hulle het hul eie produksiemaatskappy, Scramble Productions.
Vaughn sou aanvanklik nie in die fliek verskyn het nie, maar na talle oudisies kon hulle nie die regte speler vir 'n sekere karakter kry nie. Rous het uiteindelik vir Vaughn gevra of sy 'n oudisie sou aflê.
Anel Alexander en Nico Panagio op die stel van 'Semi-soet'.
Louw Venter en Nico Panagio op die Nelson Mandela-brug in Newtown, Johannesburg, tydens die verfilming van 'Semi-soet'.
Vaughn sê mense moenie bang wees om kaartjies te koop nie. Dit gaan 'n gesellige kuier wees.
"Ja, ons probeer 'n mooi, vermaaklike aand daarvan maak. Dit kom natuurlik met sy uitdagings. Ek sit met foelie op my skoot en ons gebruik lampe wat nie die regte skerms het nie. Maar ons probeer die beligting regkry. Daar is soveel dinge wat ons wil deel, hopelik kry ons dit in 'n uur en 'n half ingepas."
* Die konsert begin Saterdag om 19:00 en kaartjies kos R75. Besoek magrietgroenewald.com/semi-soet om te bespreek. Meer inligting is op die akteurs se onderskeie sosialemediaplatforms beskikbaar.